Klassís, fagfélag klassískra söngvara á Íslandi, hefur lýst yfir vantrausti á stjórn og óperustjóra Íslensku óperunnar vegna stjórnunarhátta síðustu ár. Formaður félagsins segir söngvurum nóg boðið en óperustjóri hafnar öllum ásökunum.
Ása Fanney Gestsdóttir, formaður Klassís, segir félagsmenn telja ljóst að Steinunn Birna Ragnarsdóttir óperustjóri og stjórn Íslensku óperunnar beri hag óperusöngvara ekki fyrir brjósti.
Hún segir ótalmörg dæmi þess að söngvarar sem leiti réttar síns séu ekki aftur ráðnir til Íslensku óperunnar og þar hafi fengið að viðgangast óútskýrður launamunur kynjanna.
Í yfirlýsingu félagsins segir að samningar Íslensku óperunnar við söngvara geti ekki talist neitt annað en gerviverktaka. Vísað er til dómsmáls Þóru Einarsdóttur óperusöngkonu gegn Íslensku óperunni þar sem hún lét á það reyna hvort Óperunni bæri að fara að kjarasamningi við Félag íslenskra hljómlistarmanna og virða vinnuverndarákvæði. Óperan var sýknuð í málinu á fimmtudaginn og í dómnum segir að aðalatriðið sé að samningur Þóru við Óperuna hafi verið verksamningur.
Steinunn Birna vísar ásökunum félagsins á bug. Hún segir yfirlýsinguna koma á óvart og segist vilja stofna til samtals við söngvara um samningagerð.
Fagfélag klassískra söngvara á Íslandi lýsir yfir vantrausti á óperustjóra og stjórn Íslensku óperunnar. Formaður félagsins segir söngvara hafa fengið lítilsvirðandi viðmót frá Íslensku óperunni en óperustjóri hafnar ásökunum félagsins.